《恭和御制赐史浩古诗》
宋代·周必大

粤从三代还，岁月过千{左礻右冀}。
时岂无贤君，道未契寰旨。
煌煌唐太宗，勋业在所喜。
寇攘既扫除，蛮貊毕至止。
循良布郡邑，惠政宽狱市。
忠贤俨班联，切谏柅浮靡。
关辅罗府兵，岩穴聘奇士。
民生覆盂安，国势泰山倚。
皇心期过之，风下九万里。
忠厚培本根，文物粲华蕊。
淳熙视贞观，何啻相表里。
属车尚涛江，列障隔淮水。
蚕兹獯鬻氏，作我太清滓。
坐令营屯众，久费糗粮峙。
中原厌狼贪，诸将空虎视。
安得贯砮楛，来贡尺有咫。
六合混一家，耕桑盛生齿。
愿言讲治道，先务当有几。
欲仁斯仁至，患在未举趾。
而况前史中，遗事可寻理。
卫英爪与牙，王魏目兼耳。
处中赖房杜，虚受忘彼此。
不闻国异政，但见车同轨。
孰云古道难，佥曰今王是。
寸阴胜所竞，盛德日方起。
舞干格三苗，其效七旬尔。
轲称仁无敌，传谓礼可已。
东鞮及北女，会见朝玉戺。
南山竹易殚，陛下功难纪。
儒馆谩献歌，将奈词之骳。

作者简介：周必大（1126年8月15日—1204年10月25日），字子充，一字洪道，自号平园老叟。原籍管城（今河南郑州），至祖父周诜时居吉州庐陵（今江西省吉安县永和镇周家村）。南宋著名政治家、文学家，“庐陵四忠”之一。开禧三年（1207年），赐谥文忠，宁宗亲书“忠文耆德之碑”。周必大工文词，为南宋文坛盟主。与陆游、范成大、杨万里等都有很深的交情。著有《省斋文稿》、《平园集》等80余种，共200卷。